**A Szegedi Tudományegyetem Informatika Doktori Iskolájának  
Működési Szabályzata**

Jelen szabályzat a doktori iskolákról, a doktori eljárások rendjéről és a habilitációról szóló 387/2012. (XII. 19.) Kormányrendelet, valamint a Szegedi Tudományegyetem Doktori Képzés és Doktori Fokozatszerzés Szabályzatának (továbbiakban: SZTEDSZ) és a Természet- és Műszaki Tudományi Doktori Tanács működési rendjének (továbbiakban: TDTMR) rendelkezéseit egészíti ki és alkalmazza. Érvényes azokra a doktoranduszokra, akik tanulmányaikat a 2016/2017 tanév első félévben vagy utána kezdik meg.

1. **Az Informatika Doktori Iskola címe és adatai**

Működési hely: Szegedi Tudományegyetem, TTIK, Informatikai Intézet

6720 Szeged, Árpád tér 2.

Postacím: Szegedi Tudományegyetem, Informatika Doktori Iskola

6701 Szeged, Postafiók 652

Telefon: +36 62 546 715

Email: dscs@inf.u-szeged.hu

Honlap: https://www.inf.u-szeged.hu/phd/

**2. Az Informatika Doktori Iskola felépítése és vezető testülete**

2.1. Az Informatika Doktori Iskola (továbbiakban DI) munkáját a Doktori Iskola Tanácsa (továbbiakban DIT) irányítja. A Tanács tagjai:

* a DI vezetője, aki egyben a DIT elnöke is

*A doktori iskola vezetőjét a doktori iskola az MTA doktora címmel rendelkező egyetemi tanár törzstagjai közül –a törzstagok többségének javaslatára –a doktori tanács választja, és a rektor nevezi ki legfeljebb ötéves időtartamra. A kinevezés többször is meghosszabbítható. (SZTEDSZ II./2.*).

*A doktori iskola vezetője az MTA Doktora (tudomány doktora) címmel rendelkező egyetemi tanár, törzstag. A doktori iskola vezetőjét az EDT javaslatára –a MAB szakértői véleménye és a Szenátus jóváhagyása alapján –a Rektor bízza meg. A megbízás megszűnik a doktori iskola vezetőjének lemondásával vagy teljes idejű munkaviszonyának megszűnésével. (SZTEDSZ III./36.)*

* a DI vezetőjének helyettese (ha van), aki egyben a DIT elnökhelyettese is

*A doktori iskola tanácsa választhat iskolavezető-helyettest az iskola törzstagjai közül, akit az illetékes TDT hagy jóvá és erről az EDT-t tájékoztatja. A helyettes az iskola vezetőjét annak akadályoztatása esetén, halasztást nem tűrő ügyekben ideiglenesen helyettesítheti (SZTEDSZ III./36.)*

* hat tag (vagy, ha a DI vezetőjének van helyettese, öt tag) akik vagy a DI törzstagjai, vagy a törzstagság követelményeinek megfelelő témavezetők, és akiket a DI törzstagjai választanak,
* tanácskozási jogú tag a DIT titkára, akit a DIT véleményének kikérése után a DIT elnöke bíz meg, és aki a DI doktori fokozattal rendelkező oktatója,
* tanácskozási jogú tag egy doktorandusz képviselő, akit a DI aktív doktoranduszai maguk közül választanak,
* kettő póttag, akiket a tagokkal megegyező feltételekkel és módon a DI törzstagjai választanak, és akiket a DIT elnöke vagy a DIT titkára felkérhet bármely akadályoztatott tag helyettesítésére bármely DIT döntéshozatal során.

2.2. A DIT tagjait és póttagjait háromévente megtartott választás során választják a törzstagok. Időközi választást is lehet tartani megüresedett helyek pótlására. A DIT tagjainak és póttagjainak mandátuma és a titkár megbízatása is a választási ciklus végéig szól. A vezetőhelyettesi mandátum lejárta egybeesik a DI vezetői mandátum lejártával, kivéve ha a DI vezető nem tölti ki az öt éves ciklust. Ebben az esetben a helyettes mandátuma az új vezető kinevezéséig érvényes, de legfeljebb az eredeti öt éves ciklus végéig.

2.3. A DIT szükség szerint, de szemeszterenként legalább egyszer ülésezik. Az ülésekről emlékeztető készül.

2.4. A DIT határozatait nem számmal történő szavazások esetén a többségi határozathozatal szabályai szerint hozza. Szavazategyenlőség esetén az elnök szavazata dönt. (A fokozatszerzési eljárás során az értekezés eljárásra bocsáthatóságáról a DIT tagjai számmal szavaznak, ld. később, a fokozatszerzési eljárás szabályainál.) A DIT akkor határozatképes, ha legalább öt szavazattal rendelkező tagja vagy póttagja részt vesz a szavazáson.

2.5. A DIT szavazásos döntéseit ˗ a személyi ügyek, a fokozatszerzési eljárás indítása, az értekezés eljárásra bocsájthatóságaés a fokozat odaítélésére, illetve elutasítására vonatkozó javaslat kivételével ˗ nyílt szavazással hozza meg. Indokolt esetben bármely tag kérhet, illetve az elnök is kezdeményezhet titkos szavazást, amelyről a DIT egyszerű többséggel, nyílt szavazással dönt.

2.6. A DIT elnöke által előterjesztett konkrét ügyben indokolt esetben a DIT személyes jelenlét nélkül, elektronikus szavazással is hozhat határozatot a szavazás típusának megfelelő eszköz segítségével. Ilyenkor biztosítani kell a megfelelő diszkussziós lehetőséget is (pl. email, elektronikus fórum). A megadott határidőig nem válaszoló tagok szavazata érvénytelennek tekintendő.

2.7. A DIT üléseinek napirendi pontjait és az ülésein szereplő, döntést igénylő napirendi pontokhoz szükséges anyagokat a tagok számára hozzáférhetővé kell tenni legalább két munkanappal az ülés előtt - ez történhet elektronikusan is.

2.8. A DIT dönt a DI-t érintő alábbi ügyekben (az SZTEDSZ-szel összhangban):

* a témakiírók által javasolt új kutatási témák engedélyezése,
* a doktori képzés adott félévre meghirdetett tárgyainak meghatározása,
* házi védés megtartása,
* tanulmányi utak engedélyezése, és
* a DI bevételeivel való gazdálkodás az Informatikai Intézet vezetésével egyetértésben.

2.9. A DIT javaslatot tesz a DI-t érintő alábbi ügyekben:

* új témakiírók kinevezése,
* a DI Működési Szabályzata,
* a DI Képzési Terve,
* a DI Minőségbiztosítási Terve
* a DI-ba jelentkezők felvétele,
* fokozatszerzési eljárások indítása,
* fokozatszerzési eljárások folytatása,
* a komplexvizsga tárgyak összeállítása,
* a komplexvizsga bizottságok és a nyilvános védések bírálóbizottsága tagjai kijelölése,
* engedélyezés tanulmányok halasztására,
* doktori fokozat odaítélése,
* a felvételi bizottság tagjainak kijelölése,
* új törzstagok választása,
* az DI belső tagolódásának meghatározása, és
* a Kar által az Iskolának ítélt felvételi keretszám betöltése.

2.10. A DI adminisztrációs ügyeit a DIT titkára intézi. A titkár által felügyelt feladatok:

* a kutatási témák összegyűjtése,
* az adott félévre javasolt kurzusok összegyűjtése, az oktatók felkérése,
* a DIT döntéseihez szükséges anyagok elkészítése,
* a hallgatók féléves beszámolóinak begyűjtése, előzetes értékelése,
* a hallgatói adatok nyilvántartása,
* kimutatások, statisztikák készítése,
* az ODT adatbázis kezelése,
* a DI honlapjának karbantartása.

2.11. Csak az a doktori fokozattal rendelkező oktató lehet témakiíró, aki a meghirdetett témához kapcsolódóan a doktori fokozat megszerzéséhez szükséges eredményeken túlmutató tudományos eredményekkel rendelkezik és ezek egy részét a témakiíróvá történő kinevezését megelőző öt évben érte el. A témakiírási jog indokolt esetben vissszavonható, pl. ha az oktató a kiírást megelőző öt évben nem rendelkezik a kiírt témához kapcsolódó tudományos publikációkkal.

**3. A doktorandusz hallgatók tanulmányai**

3.1. Minden jelentkező a DIT által javasolt és a TDT által jóváhagyott, legalább háromtagú felvételi bizottság előtt tesz felvételi vizsgát (SZTEDSZ IV. fejezet), amelynek elnöke legalább habilitált docens, tagjai pedig legalább PhD fokozattal rendelkeznek. A szóbeli felvételi vizsga online formában történő lebonyolítása is megengedett. A felvételi pontok számítása a TDTMR szerint történik. (A Képzési Terv további gyakorlati részleteket rögzít a felvételi folyamattal kapcsolatban.)

3.2. A szervezett doktori képzés az SZTE-n nappali tagozaton és levelező munkarendben is lehetséges. A levelező képzési forma a munkahellyel rendelkezők számára biztosít doktori fokozatszerzési lehetőséget.

3.3. Egyéni felkészülő komplex vizsgára jelentkezése akkor fogadható el, ha már folytatott a DI profiljába illeszkedő kutatásokat és teljesítette a publikációs követelmények legalább kétharmad részét. Egyéni felkészülő mellé a DI konzulenst rendelhet, és számára költségtérítést állapíthat meg.

*Sikeres komplex vizsga esetén a felsőoktatási intézmény elismeri a komplex vizsgára bocsátás feltételéül meghatározott minimum krediteket, azzal, hogy kérelemre az előzetesen megszerzett ismeretek, kompetenciák alapján további krediteket is el lehet ismerni a jogszabályokban megadott felső korlát erejéig (SZTEDSZ VI./52.*).

3.4. A hallgatók tanulmányaikat a DIT által kialakított és rendszeresen felülvizsgált kreditrendszernek (l. Képzési Terv) megfelelően folytatják.

3.5. A hallgató köteles minden félévet követően az elvégzett munkájáról beszámolót készíteni, és azt a DI titkárának a megadott határidőre benyújtani. A hallgatók beszámolójának űrlapja a Doktori Iskola honlapjáról tölthető le.

3.6. A hallgatók külföldi részképzésben vehetnek részt. Ösztöndíjas hallgató ösztöndíja folyósítása nem szakad meg a részképzés során. A részképzés alatt külföldön teljesített kurzusok elfogadásáról a DIT dönt.

3.7. A hallgatók tanulmányaik első 4 félévében az Informatikai Intézet kérése esetén kötelesek az Intézet oktatási munkájában gyakorlatok tartásával, a záróvizsgákon való felügyeléssel és jegyzőkönyvvezetéssel részt venni. Egy hallgató maximum szemeszterenként heti 4 óra megtartására kötelezhető, az oktatási munkájáért óradíj adható. Záróvizsgán való felügyeletre illetve jegyzőkönyvvezetésre egy hallgató szemeszterenként maximum két alkalommal kötelezhető.

**4. A fokozatszerzési eljárás szabályai**

4.1. A jelölt fejtsen ki olyan publikációs tevékenységet, amely teljesíti az 1. Mellékletben szereplő követelményeket.

4.2. A PhD fokozat megszerzéséhez a jelöltnek doktori disszertációt kell benyújtania a komplex vizsgát követő három tanéven belül. A disszertációval szemben az SZTEDSZ és a TDTMR által leírt követelményeken felül a DI az alábbiakat írja elő:

* a disszertáció terjedelme az összefoglalókkal együtt (nem számítva az irodalomjegyzéket) 80-120 oldal legyen,
* a disszertációba foglalt eredmények meghatározó részének a beadáskor már publikáltnak, vagy közlésre elfogadottnak kell lennie,
* a disszertáció az informatika tudományterületen kell hogy eredeti, önálló eredményeket tartalmazzon, amelyek lehetnek új elméleti eredmények vagy új alkalmazások is; interdiszciplináris és alkalmazott informatika területen megengedett ezeket más tudományterületek publikációs fórumain publikálni, azonban szükséges legalább egy kifejezetten informatikai, a disszertációban felhasznált és a publikációs követelményeket kielégítő teljes terjedelmű konferencia vagy folyóirat publikáció is,
* a jelölt adja meg, hogy a publikációs követelmények teljesítésének elbírálását az a) vagy b) területen kéri, mely közleményekkel és minden közlemény esetén adja meg, hogy az mely feltételt teljesíti.

4.3. A disszertációban felhasznált publikációkkal kapcsolatban a jelölt és a témavezető (ha van) nyilatkozatot készít, amely részletezi a jelölt hozzájárulását. Ezen nyilatkozatot a DI titkára minden felhasznált cikk minden társszerzőjének elküldi a jelölttől kapott email címlistára azzal, hogy 1 héten belül nyilatkozzanak, hogy egyetértenek-e a nyilatkozat tartalmával. Amíg bármelyik társszerző kifogást emel az 1 hetes határidőn belül, a fenti eljárást meg kell ismételni. Ezután a DI igazolást állít ki arról, hogy a társszerzők a nyilatkozatot elfogadják. A szükséges sablonok a 2. Mellékletben találhatók.

4.4. A disszertáció hivatalos benyújtása előtt – a témavezető javaslatára – lehetőség van házi védés tartására. Ennek indításához a 1. Mellékletben szereplő publikációs követelményeket teljesíteni kell, de a disszertáció és a tézisek nem tekintendők feltétlenül véglegesnek, ezért mindkettőn fel kell tüntetni, hogy „Munkaváltozat”. A házi védéses eljárás anyagát a Doktori Iskola titkárának kell benyújtani. A házi védést a témavezető szervezi meg, lebonyolítására nézve a nyilvános védésre vonatkozó eljárás az irányadó. A házi védésen elhangzott észrevételek alapján, valamint az opponensek javaslatára a jelölt átdolgozhatja dolgozatát és téziseit, majd a hivatalosan is benyújtja a disszertációját. A DIT törekszik arra, hogy a házi védéshez felkért opponensek lehetőleg a hivatalos védésen is opponensek legyenek.

4.5. Amikor a jelölt az értekezését is benyújtja, a DIT elnöke referenst kér fel annak megvizsgálására, hogy a fokozatszerzés feltételei teljesülnek-e. A referens az elnök maga is lehet. A referens megvizsgálja, hogy a jelölt teljesíti-e a szükséges nyelvi és publikációs követelményeket, a dolgozat teljesíti-e a formai követelményeket, a disszertációban szereplő eredmények túlnyomó része publikált-e, tartalmazza-e a szükséges társszerzői nyilatkozatokat majd javaslatot tesz a DIT-nek az értekezés eljárásra bocsátása ügyében. A DIT 0-5 skála használatával titkosan szavaz az értekezés eljárásra bocsátásáról. A lehetséges pontszámok legalább 60%-a szükséges a támogató javaslathoz. A DIT a referens javaslata alapján nyílt szavazással dönt a bíráló bizottságról.

4.6. A nyilvános vita eredményének ismeretében a DIT titkosan szavaz a fokozat odaítélésének javaslatáról.

**5. Nyelvi követelmények**

5.1. A fokozatszerzés nyelvi követelményeinek a teljesítéséhez az angol nyelvismeret igazolása szükséges és elegendő. A nyelvismeret igazolásának lehetséges módjait illetően az SZTEDSZ és a TDTMR az irányadó.

5.2. Az 5.1 pont hatálya kiterjed minden, a hatályba lépés előtt felvett hallgató fokozatszerzési eljárására is, ha ez számára kedvezőbb.

2023. február 16.

**1. Melléklet: Publikációs követelmények**

A publikációs követelmények két területen, az általános- vagy a műszaki informatikain teljesíthetők. A doktorjelölt adja meg, hogy ezek közül mely terület követelményei szerint kéri a pályázatának elbírálását. Mindkét területen elegendő igazolni a közlemények közlésre való elfogadását. Mindkét területen érvényes a jelen melléklet végén leírt duplázási szabály.

a) **Az általános informatikai terület követelményei**

A doktorjelölt teljes terjedelmű és eredményeiben új közleményeinek összesített pontszáma legyen legalább 2.5. Az egyes közlemények pontszáma:

* 1-szerzős cikk: 1.00 pont
* 2-szerzős cikk: 0.75 pont
* 3-szerzős cikk: 0.60 pont
* 4-szerzős cikk: 0.48 pont
* 5-szerzős cikk: 0.40 pont
* 6-szerzős cikk: 0.32 pont
* 7-szerzős cikk: 0.25 pont
* 8-szerzős cikk: 0.20 pont
* 9-szerzős cikk: 0.15 pont
* 10 vagy annál több szerzővel közölt cikk: 0.10 pont

Az alább felsorolt típusú teljes terjedelmű és eredményeiben új közlemények számítanak automatikusan publikációnak:

* *Lektorált folyóiratcikk*: Ha olyan folyóiratban jelent meg, amely szerepel a Web of Science, vagy a Scopus listáján.
* *Konferencia (symposium, workshop) kiadványban megjelent publikáció*: Ha a cikk szerepel a DBLP vagy a Scopus adatbázisok valamelyikében.

Lehetnek ezen felül továbbiak, pl. ha a folyóirat vagy konferencia új, ezért még nincs indexelve, de minden kétségen felül rangos, lektorált; vagy rangos, lektorált, eredeti eredményeket tartalmazó könyv vagy könyvfejezet (ami nem konferencia cikk), stb. Ezekben az esetekben a DIT egyedi elbírálás alapján dönt. A döntés legfőbb szempontjai az alapos, szelektív, minőségi lektorálás és az eredmények eredeti volta.

b) **A műszaki informatikai terület követelményei**

A doktorjelöltnek legyen legalább 4 olyan teljes terjedelmű és eredményeiben új közleménye, amelyekre teljesüljenek az alábbi feltételek:

* összesített pontszámuk eléri a 12 pontot,
* közülük legalább 2 lektorált, idegen nyelvű folyóiratcikk, melyek közül legalább egy egyik olyan folyóiratban jelent (vagy jelenik) meg, ami szerepel a Web of Science vagy a Scopus listáján és
* közülük legalább 2 idegen nyelvű, amelyekben eléri az alábbi pontszámok legalább 50%-át.

A publikációk pontozása:

* Könyv
  + Idegen nyelvű 8
  + Magyar nyelvű 5
* Könyvrész, könyvfejezet
  + Idegen nyelvű 6
  + Magyar nyelvű 3
* Folyóiratcikkek
  + Lektorált
    - Külföldön megjelent idegen nyelvű 6
    - Magyarországon megjelent idegen nyelvű 4
    - Magyar nyelvű 2
  + Nem lektorált
    - Külföldön megjelent idegen nyelvű 3
    - Magyarországon megjelent idegen nyelvű 2
    - Magyar nyelvű 1
* Konferencia kiadványában megjelent legalább 4-oldalas cikk
  + Nemzetközi részvételű, idegen nyelvű 3
  + Hazai részvételű, idegen nyelvű 2
  + Magyar nyelvű 1
* Szabadalom 2
* Elektronikus publikáció[[1]](#footnote-0) 1

A fenti pontszámok osztandók a szerzők számával, melybe a témavezetőt és a társ-témavezetőt nem kell beszámítani.

**Duplázási szabály**

Mind az (a) mind a (b) követelményrendszer szerinti pontszámítás során a folyóiratcikk pontszámát duplázni kell, ha a folyóirat a Scimago Q1-es kategóriájába esik a publikáció évében valamely informatikai kategóriában, és a konferenciacikk pontszámát duplázni kell, ha a konferencia CORE[[2]](#footnote-1) besorolása A vagy A\* a publikáció évében érvényes rangsorban. Konferenciákhoz rendelt, de független szervezésű workshopok nem öröklik a befogadó konferencia CORE besorolását, tehát magának a workshopnak a besorolását kell figyelembe venni a duplázáshoz.

**2. Melléklet: A társszerzői nyilatkozat szövege**

A témavezető aláírása csak akkor kell, ha van témavezető. Csak magyar társszerzők esetén:

**Nyilatkozat**

<jelölt neve> “<disszertáció címe>” című PhD disszertációjában a következő eredményekben <jelölt neve> hozzájárulása volt a meghatározó:

<eredmények listája hivatkozással a tézispontokra/fejezetekre aminek részei és a cikkekre amelyben megjelentek>

Ezek az eredmények <jelölt neve> PhD disszertációján kívül más tudományos fokozat megszerzésére nem használhatók fel.

dátum, jelölt aláírása, témavezető aláírása

Az Informatika Doktori Iskola vezetője kijelenti, hogy jelen nyilatkozatot minden társszerzőhöz eljuttatta, és azzal szemben egyetlen társszerző sem emelt kifogást.

dátum, DI vezető aláírás

Ha akár csak egy külföldi társszerző is van, a nyilatkozatot angolul kell elkészíteni:

**Declaration**

In the PhD dissertation of <name of candidate> entitled <title of thesis>, <name of candidate>'s contribution was decisive in the following results:

<list of results with reference to the thesis points/sections that they are part of and to papers in which they appeared>

These results cannot be used to obtain an academic research degree, other than the submitted PhD thesis of <name of candidate>.

date, signature of candidate, signature of supervisor

The head of the Doctoral School of Computer Science declares that the declaration above was sent to all of the coauthors and none of them raised any objections against it.

date, signature of head of Doctoral School

1. Folyóirat/cég honlapján *google scholar*-ral megtalálható (a saját honlapon való megjelentetés nem számít pontozható publikációnak). [↑](#footnote-ref-0)
2. https://www.core.edu.au/conference-portal [↑](#footnote-ref-1)